কমবয়সি মেয়েদের প্রতি আগ্রহ ছিল পিটার মুখোপাধ্যায়ের। অনেক মহিলার সঙ্গে সম্পর্ক ছিল স্টার ইন্ডিয়ার প্রাক্তন সিইও পিটারের। শিনা বরা হত্যাকাণ্ডে জেলবন্দি পিটারের বিরুদ্ধে এমনই সাক্ষ্য দিয়েছেন তাঁর প্রাক্তন স্ত্রী। সিবিআইয়ের গোপন সাক্ষী, পিটারের প্রাক্তন স্ত্রী আরও জানিয়েছেন, পিটার কখনও নীতির ধার ধারতেন না।
সিবিআইয়ের গোপন সাক্ষী তাঁর বয়ানের ছত্রে ছত্রে পিটারের ‘বর্ণময় জীবনের’ নানা দিক তুলে ধরেছেন। সাক্ষীর কথায়, ‘পিটার ছিলেন নীতিহীন। সবসময়েই কমবয়সি মেয়েদের প্রতি তাঁর আগ্রহ ছিল। উনি রাতভর পার্টি করতে ভালবাসতেন’। ওই সাক্ষীর দাবি, স্বামীর এই স্বভাবের জন্যই পিটারের সঙ্গে বিবাহবিচ্ছেদ হয় তাঁর। 
পিটারের বর্তমান স্ত্রী তথা শিনা হত্যায় মূল অভিযুক্ত ইন্দ্রাণীকে চিনতেন পিটারের প্রাক্তন স্ত্রী। পিটারই তাঁর সঙ্গে পরিচয় করিয়ে দিয়েছিলেন। তখন অবশ্য পিটারের সঙ্গে ওই সাক্ষীর বিবাহবিচ্ছেদ হয়ে গিয়েছে। পিটার জানিয়েছিলেন, তিনি ইন্দ্রাণীকে বিয়ে করতে চলেছেন। সেসময় পিটারের প্রাক্তন স্ত্রী তাঁকে বলেন, ‘তুম নেহি শুধরোগে (তুমি বদলাবে না)’। সাক্ষীর মনে হয়েছিল, পিটার আসলে ইন্দ্রাণীকে বিয়ে করবেন না। অন্য বান্ধবীদের মতোই তাঁকে একসময় ত্যাগ করবেন। কারণ, পিটার সবসময়েই তরুণীদের প্রতি প্রবলভাবে আসক্ত। তাই দু’জনের বিয়ে শেষপর্যন্ত হবে না। 
কিন্তু সাক্ষীর ধারণা সত্যি হয়নি। কলকাতায় ইন্দ্রাণীর ‘খ্যাতির’ কথা জেনেও পিটার তাঁকে বিয়ে করেন। বিয়ের পরে ইন্দ্রাণী তাঁর স্বামীর প্রাক্তন স্ত্রীকে ফোন করে বিবাহবিচ্ছেদ সংক্রান্ত আর্থিক বিষয়টি মিটিয়ে নিতে বলেছিলেন। ইন্দ্রাণী তাঁর সতীনকে জানিয়েছিলেন, এককালীন খোরপোশ নিয়ে বিষয়টিতে যেন তিনি ইতি টানেন। সিবিআই’কে দেওয়া সাক্ষ্যে পিটারের প্রাক্তন স্ত্রী দাবি করেছেন, ‘আমি ক্ষিপ্ত হয়ে ওঁকে (ইন্দ্রাণীকে) বলেছিলাম, নিজের চরকায় তেল দিতে’। 
বিশেষ আদালতের বিচারপতি এইচ এস মহাজন পিটারের প্রাক্তন স্ত্রীয়ের বয়ান পিটারের হাতে তুলে দিতে নির্দেশ দিয়েছিলেন। যদিও সিবিআইয়ের সাক্ষীর বয়ান খারিজ করেছেন পিটারের আইনজীবী। তাঁর বক্তব্য, ‘‘এই বয়ান পিটারের চরিত্রহানিকর।’’